Um 10.000 tonnum landað síðan á föstudaginn langa . Kolmunnaveiði í færeysku lögsögunni glæddist fyrir páska og yfir páskana komu skip til löndunar bæði til Neskaupstaðar og Seyðisfjarðar . Annars hefur veiðin verið köflótt , stundum hafa skipin þurft að toga lengi en inn á milli hefur fengist góður afli eftir tiltölulega stutt hol . Á föstudaginn langa kom færeyska skipið Fagraberg til Seyðisfjarðar með 3000 tonn og þegar þetta er ritað er verið að landa um 2000 tonnum úr Polar Amaroq . Gunnar Sverrisson rekstrarstjóri fiskimjölsverksmiðja Síldarvinnslunnar segir að það sé svo sannarlega gleðiefni að fiskimjölsverksmiðjan á Seyðisfirði skuli fá hráefni . „ Síðustu fréttir af kolmunnamiðunum eru þær að Bjarni Ólafsson er búinn að fylla og lagður af stað til löndunar . Beitir NK er kominn með 1700 tonn og ætti að fylla í dag , en Beitir lenti í vélarbilun þegar veiðar voru að hefjast í færeysku lögsögunni og þurfti að leita til hafnar í Færeyjum til að fá viðgert .